เตือนประชาชนทั่วทุกภาค ระวังพายุฝนฟ้าคะนองในช่วงสัปดาห์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ระหว่างวันที่ 29-31 มีนาคมนี้ ความกดอากาศต่ำเนื่องจากความร้อนปกคลุมประเทศไทยตอนบน ประกอบกับลมใต้และลมตะวันออกเฉียงใต้พัดปกคลุมประเทศไทยตอนบน ทำให้บริเวณดังกล่าวมีอากาศร้อน มีฝนฟ้าคะนองบางแห่งและมีพายุฝนฟ้าคะนองในระยะแรก หลังจากนั้นอุณหภูมิจะลดลง โดยเริ่มทางภาคตะวันออกเฉียงเหนือ ขอให้ประชาชนบริเวณประเทศไทยตอนบนระวังอันตรายจากพายุฝนฟ้าคะนอง ลมกระโชกแรง ลูกเห็บตกบางแห่ง รวมถึงฟ้าผ่าที่อาจจะเกิดขึ้นได้และรักษาสุขภาพจากอากาศที่เย็นลง สำหรับภาคใต้วันที่ 29 มีนาคม -3 เมษายนนี้ มีฝนฟ้าคะนองและมีฝนตกหนักบางแห่ง โดยเฉพาะช่วงวันที่ 2-4 เมษายน 2565 ขอให้ประชาชนบริเวณภาคใต้ระวังฝนตกหนักและคลื่นลมแรง ชาวเรือควรเดินเรือด้วยความระมัดระวังโดยเฉพาะบริเวณที่มีฝนฟ้าคะนองคลื่นสูงมากกว่า 2 เมตร ขอให้ประชาชนติดตามประกาศจากกรมอุตุนิยมวิทยาอย่างใกล้ชิด